ประกาศสำนักงานคณะกรรมการกำกับหลักทรัพย์และตลาดหลักทรัพย์

ที่ สน. 27/2565

เรื่อง หลักเกณฑ์ เงื่อนไข และวิธีการในการกู้ยืมเงิน

และการทำธุรกรรมการขายโดยมีสัญญาซื้อคืน

ในนามของกองทุนรวม

\_\_\_\_\_\_\_\_\_\_\_\_\_\_\_\_\_\_\_\_

 อาศัยอำนาจตามความในข้อ 5 โดยได้รับความเห็นชอบจากคณะกรรมการ ก.ล.ต.
และข้อ 3 วรรคสองแห่งประกาศคณะกรรมการกำกับหลักทรัพย์และตลาดหลักทรัพย์ ที่ กน. 7/2561 เรื่อง หลักเกณฑ์ เงื่อนไข และวิธีการกู้ยืมเงินในนามของกองทุนรวม ลงวันที่ 6 มีนาคม พ.ศ. 2561 สำนักงานออกประกาศไว้ดังต่อไปนี้

 ข้อ 1 ในประกาศนี้
 “กองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ” หมายความว่า
กองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษตามประกาศคณะกรรมการกำกับตลาดทุน
ว่าด้วยหลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือ
ผู้ลงทุนรายใหญ่พิเศษ

 ข้อ 2 ในการจัดการกองทุนรวม บริษัทจัดการกองทุนรวมสามารถกู้ยืมเงินหรือ
ทำธุรกรรมการขายโดยมีสัญญาซื้อคืนในนามของกองทุนรวมได้ต่อเมื่อเป็นกรณีที่มีวัตถุประสงค์ดังต่อไปนี้

 (1) เพื่อการบริหารสภาพคล่องเป็นการชั่วคราวของกองทุนรวมเปิด โดยให้เป็นไป
ตามข้อ 4

 (2) เพื่อการลงทุนของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ
โดยให้เป็นไปตามข้อ 5

 ข้อ 3 คำว่า “ผู้ลงทุนสถาบัน” ตามข้อ 4(1) และข้อ 5(1) หมายความว่า ผู้ลงทุนที่เป็นนิติบุคคลหรือบุคคลธรรมดาซึ่งมีความเชี่ยวชาญในการลงทุน (professional investor) ดังต่อไปนี้

(1) ธนาคารแห่งประเทศไทย
 (2) ธนาคารพาณิชย์
 (3) ธนาคารที่มีกฎหมายเฉพาะจัดตั้งขึ้น
 (4) บริษัทเงินทุน

(5) บริษัทเครดิตฟองซิเอร์
 (6) บริษัทหลักทรัพย์
 (7) บริษัทประกันวินาศภัย
 (8) บริษัทประกันชีวิต
 (9) กองทุนรวม
 (10) กองทุนส่วนบุคคลซึ่งบริษัทหลักทรัพย์รับจัดการเงินทุนของผู้ลงทุนดังนี้
 (ก) ผู้ลงทุนตาม (1) ถึง (9) หรือ (11) ถึง (21)
 (ข) ผู้ลงทุนต่างประเทศซึ่งมีลักษณะทำนองเดียวกับผู้ลงทุนตาม (1) ถึง (21)

 (ค) ผู้จัดการกองทุน หรือผู้จัดการลงทุนในสัญญาซื้อขายล่วงหน้า ตามประกาศคณะกรรมการกำกับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน

 (ง) ผู้ลงทุนที่มีคุณสมบัติด้านฐานะทางการเงินเทียบเท่าผู้ลงทุนรายใหญ่พิเศษหรือผู้ลงทุนรายใหญ่

 (จ) ผู้ลงทุนอื่นใดตามข้อ 5(26) แห่งประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามผู้ลงทุนสถาบัน ผู้ลงทุนรายใหญ่พิเศษและผู้ลงทุนรายใหญ่
 (11) กองทุนสำรองเลี้ยงชีพ
 (12) กองทุนบำเหน็จบำนาญข้าราชการ
 (13) กองทุนประกันสังคม
 (14) กองทุนการออมแห่งชาติ
 (15) กองทุนเพื่อการฟื้นฟูและพัฒนาระบบสถาบันการเงิน
 (16) ผู้ประกอบธุรกิจสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า
 (17) สถาบันการเงินระหว่างประเทศ
 (18) สถาบันคุ้มครองเงินฝาก
 (19) ตลาดหลักทรัพย์แห่งประเทศไทย
 (20) นิติบุคคลประเภทบรรษัท
 (21) นิติบุคคลซึ่งมีผู้ลงทุนตาม (1) ถึง (20) ถือหุ้นรวมกันเกินกว่าร้อยละ 75
ของจำนวนหุ้นที่มีสิทธิออกเสียงทั้งหมด
 (22) ผู้ลงทุนต่างประเทศซึ่งมีลักษณะทำนองเดียวกับผู้ลงทุนตาม (1) ถึง (21)

 ข้อ 4 ในกรณีที่กองทุนรวมเปิดมีเหตุจำเป็นต้องบริหารสภาพคล่องเป็นการชั่วคราว บริษัทจัดการกองทุนรวมสามารถกู้ยืมเงินหรือทำธุรกรรมการขายโดยมีสัญญาซื้อคืนในนามของ
กองทุนรวมได้ ตามหลักเกณฑ์ดังต่อไปนี้

 (1) คู่สัญญาอีกฝ่ายหนึ่งต้องเป็นผู้ลงทุนสถาบัน และต้องไม่เป็นผู้ดูแลผลประโยชน์
ของกองทุนรวมนั้น

 (2) ระยะเวลาการชำระหนี้ตามสัญญากู้ยืมเงินหรือธุรกรรมการขายโดยมีสัญญาซื้อคืน
ต้องไม่เกินกว่า 90 วัน
 (3) อัตราส่วนการกู้ยืมเงินหรือการทำธุรกรรมการขายโดยมีสัญญาซื้อคืนเพื่อการบริหารสภาพคล่องดังกล่าว ณ สิ้นวันใด เมื่อรวมกันแล้วต้องไม่เกินกว่าร้อยละ 10 ของมูลค่าทรัพย์สินสุทธิของ
กองทุนรวม เว้นแต่การเกินอัตราส่วนดังกล่าวมิได้เกิดจากการกู้ยืมเงินหรือการทำธุรกรรมดังกล่าวเพิ่มเติม
 (4) ในกรณีของการทำธุรกรรมการขายโดยมีสัญญาซื้อคืน ต้องใช้สัญญามาตรฐาน
ที่กำหนดโดยสมาคมตลาดตราสารหนี้ไทยหรือบริษัทหลักทรัพย์เพื่อธุรกิจหลักทรัพย์ จำกัด (มหาชน)

 ข้อ 5 ในการจัดการกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ
บริษัทจัดการกองทุนรวมสามารถกู้ยืมเงินหรือทำธุรกรรมการขายโดยมีสัญญาซื้อคืนในนามของกองทุนรวมเพื่อประโยชน์ในการจัดการลงทุนของกองทุนรวมดังกล่าวได้ต่อเมื่อได้ระบุเรื่องดังกล่าวไว้อย่างชัดเจนในโครงการจัดการกองทุนรวมและในหนังสือชี้ชวนเสนอขายหน่วยลงทุนของกองทุนรวม โดยต้องเป็นไปตามหลักเกณฑ์ดังต่อไปนี้ ทั้งนี้ ไม่ว่าจะมีการให้หลักประกันไว้ด้วยหรือไม่ก็ตาม
 (1) คู่สัญญาอีกฝ่ายหนึ่งต้องเป็นผู้ลงทุนสถาบัน และต้องไม่เป็นผู้ดูแลผลประโยชน์
ของกองทุนรวมนั้น

 (2) อัตราส่วนการทำธุรกรรมดังกล่าว ณ สิ้นวันใด ต้องไม่เกินกว่าร้อยละ 50 ของมูลค่าทรัพย์สินสุทธิของกองทุนรวม เว้นแต่การเกินอัตราส่วนนั้นมิได้เกิดจากการทำธุรกรรมดังกล่าวเพิ่มเติม

 ข้อ 6 ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2565 เป็นต้นไป

 ประกาศ ณ วันที่ 8 กันยายน พ.ศ. 2565

 (นางสาวรื่นวดี สุวรรณมงคล)

 เลขาธิการ

 สำนักงานคณะกรรมการกำกับหลักทรัพย์และตลาดหลักทรัพย์